2002R1334 — DA — 31.03.2003 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 1334/2002

af 23. juli 2002

om gennemførelsesbestemmelser til Rådets forordning (EF) nr. 1638/98 for så vidt angår aktivitetsprogrammer for erhvervsorganisationer inden for olivensektoren for produktionsårene 2002/03 og 2003/04







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer ( 1 ), ændret ved forordning (EF) nr. 1513/2001 ( 2 ), særlig artikel 4a, stk. 3, første afsnit, andet led, og artikel 4a, stk. 4, og ud fra følgende betragtninger: (1) Ifølge artikel 4a, stk. 1, i forordning (EF) nr. 1638/98 kan de olivenolieproducerende medlemsstater i forbindelse med den fælles markedsordning for fedtstoffer, der gælder fra den 1. november 2002, inden for visse grænser og i overensstemmelse med regler, der fastlægges af Kommissionen, tilbageholde en del af den støtte, der eventuelt er beregnet til olivenolie- og/eller spiseolivenproducenterne, til EF-finansiering af godkendte erhvervsorganisationers aktivitetsprogrammer. Det er nødvendigt at fastsætte, at de pågældende aktivitetsprogrammer kun omfatter produktionsårene 2002/03 og 2003/04, jf. Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer ( 3 ), senest ændret ved forordning (EF) nr. 1513/2001. (2) For at sikre, at de godkendte erhvervsorganisationer er effektive, skal godkendelsen gælde de forskellige kategorier erhvervsdrivende, der er stærkt involveret i olivenolie- og/eller spiseolivensektoren, samtidig med at der er garanti for, at de pågældende erhvervsorganisationer har en tilstrækkelig minimumsstørrelse til at opnå resultater af økonomisk betydning. Medlemsstaterne bør også kunne fastsætte supplerende godkendelseskriterier under henvisning til lokale forhold for at sikre, at de godkendte organisationer råder over den nødvendige kapacitet. (3) For at sikre en effektiv forvaltning af ordningen for godkendte erhvervsorganisationer bør der fastsættes procedurer og maksimumsfrister for godkendelse af disse organisationer, kriterier for udvælgelse af deres programmer og regler for udbetaling af EF-finansieringen. (4) For at skabe sammenhæng mellem de godkendte erhvervsorganisationers aktiviteter bør det fastlægges, hvilke typer aktiviteter der kan finansieres af EF, og hvilke kriterier der skal anvendes ved udvælgelse af programmer. De pågældende medlemsstater bør dog kunne fastsætte supplerende betingelser for støtte for bedre at tilpasse aktiviteterne til de nationale forhold i olivensektoren. (5) For at arbejdet kan blive påbegyndt i tide, bør erhvervsorganisationerne kunne få et forskud på den EF-finansiering, de er berettiget til, mod at stille en sikkerhed på de betingelser, der er fastsat i Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter ( 4 ), senest ændret ved forordning (EF) nr. 1932/1999 ( 5 ). (6) For at opnå en korrekt forvaltning af reglerne for erhvervsorganisationerne i olivensektoren bør de pågældende medlemsstater udarbejde en kontrolplan og udforme en sanktionsordning for eventuelle uregelmæssigheder. Endvidere bør det fastsættes, at erhvervsorganisationerne skal give de nationale myndigheder i de berørte medlemsstater meddelelse om resultaterne af deres aktiviteter og sende dem til Kommissionen. (7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer — ud fra følgende betragtninger: UDSTEDT FØLGENDE FORORDNING:







Artikel 1

Formål og definitioner

1. Ved denne forordning fastsættes der for produktionsårene 2002/03 og 2003/04 gennemførelsesbestemmelser til artikel 4a, stk. 1, i forordning (EF) nr. 1638/98 for så vidt angår godkendelse af producentorganisationer og sammenslutninger deraf, brancheorganisationer og andre erhvervsorganisationer inden for olivensektoren og for så vidt angår deres aktivitetsprogrammer.

2. I denne forordning forstås ved:

a) »erhvervsorganisation inden for olivensektoren«: organisationer eller sammenslutninger deraf som omhandlet i artikel 4a, stk. 1, i forordning (EF) nr. 1638/98

b) »region«: et område som defineret i bilaget til Kommissionens forordning (EF) nr. 2366/98 ( 6 ) og det område, som udgør resten af hver producentmedlemsstats område. For Italien betragtes følgende områder også som regioner: — Liguria, Piemonte og Valla d'Aosta — Lombardia, Trentino-Alto Adige, Veneto og Friuli-Venezia Giulia — Umbria, Marche og Emilia-Romagna — Basilicata — Sardegna — Abruzzo og Molise.

Artikel 2

Betingelser for godkendelse af erhvervsorganisationer inden for olivensektoren

1. Medlemsstaten godkender erhvervsorganisationer inden for olivensektoren, der forpligter sig til at underkaste sig enhver kontrol i forbindelse med denne forordning, og som opfylder visse betingelser.

2. For de forskellige typer erhvervsorganisationer inden for olivensektoren svarer de i stk. 1 omhandlede betingelser til de i litra a), b), c) og d), anførte betingelser, i forbindelse med hvilke den pågældende medlemsstat kan forøge minimumsantallet af medlemmer og de andre kriterier for minimumsstørrelse, samt til de betingelser, som de nationale myndigheder eventuelt fastsætter for driftskapaciteten, de disponible midler og kontrollen med erhvervsorganisationerne.

a) Producentorganisationer må udelukkende bestå af olivenproducenter, der ikke er medlem af en anden producentorganisation, som er godkendt i henhold til denne forordning, og som har modtaget produktionsstøtte som omhandlet i artikel 5 i forordning nr. 136/66/EØF for det næstsidste produktionsår eller også har indsendt en dyrkningserklæring for det igangværende produktionsår, og i) som mindst har 2 500 medlemmer, eller ii) mindst repræsenterer 2 % af olivenproducenterne eller den gennemsnitlige olivenolie- eller spiseolivenproduktion i de pågældende regioner.

b) Sammenslutninger af producentorganisationer må udelukkende bestå af producentorganisationer, der er godkendt i henhold til litra a), og som ikke er medlem af en anden sammenslutning af producentorganisationer, som er godkendt i henhold til denne forordning, og i) som mindst består af ti organisationer, der er etableret i flere regioner i den pågældende medlemsstat, eller ii) mindst repræsenterer 15 % af den pågældende medlemsstats gennemsnitlige olivenolie- eller spiseolivenproduktion.

c) Andre erhvervsorganisationer inden for olivensektoren må udelukkende bestå af erhvervsdrivende inden for olivensektoren, der ikke er medlem af en anden organisation, som er godkendt i henhold til litra c), og som i året forud for det igangværende produktionsår har opnået mindst 50 % af deres omsætning ved forarbejdning af oliven eller salg af olivenolie eller spiseoliven eller afsat over 5 000 t olivenolie eller over 1 000 t spiseoliven, og i) som mindst har 20 medlemmer, der tilsammen afsætter eller forarbejder over 15 000 t olivenolie eller 3 000 t spiseoliven, eller ii) som repræsenterer mindst 15 % af den pågældende medlemsstats gennemsnitlige olivenolie- eller spiseolivenproduktion.

d) Brancheorganisationer, der er anerkendt af den medlemsstat, hvor de udøver deres virksomhed, jf. artikel 4a, stk. 2, i forordning (EF) nr. 1638/98, og som er sammensat således, at alle de erhvervsaktiviteter, der er forbundet med produktion og forarbejdning af samt handel med olivenolie og/eller spiseoliven, er bredt og ligeligt repræsenteret.

▼M2

3. Producentorganisationer og sammenslutninger deraf, der er godkendt i henhold til artikel 20c i forordning nr. 136/66/EØF, og andre erhvervsorganisationer inden for olivensektoren, der er anerkendt af medlemsstaten, og som indsender et aktivitetsprogram i henhold til artikel 5, betragtes som godkendt i henhold til nærværende forordning, hvis de opfylder kriterierne i stk. 1 og 2, jf. dog artikel 10, stk. 1. Dog kan højst 10 % af medlemmerne eller højst syv af medlemmerne af sammenslutningerne af producentorganisationer være producentorganisationer, som ikke er godkendt i henhold til litra a).

▼B

Artikel 3

Procedure for godkendelse af erhvervsorganisationer inden for olivensektoren

1. En erhvervsorganisation skal for at blive godkendt inden en dato, som medlemsstaten skal fastlægge, dog senest ►M2 den 31. maj 2003 ◄ , indsende en ansøgning, der dokumenterer, at den opfylder betingelserne i artikel 2.

2. Senest to måneder efter den måned, hvor der er indsendt en fuldstændig ansøgning, godkendes erhvervsorganisationen af den pågældende medlemsstat og tildeles et godkendelsesnummer.

3. Godkendelsen afvises, suspenderes eller trækkes omgående tilbage, hvis erhvervsorganisationen ikke opfylder betingelserne for godkendelse eller retsforfølges af de nationale myndigheder for uregelmæssigheder i forbindelse med anvendelsen af denne forordning.

Artikel 4

Aktiviteter, der kan finansieres af EF

1. Følgende aktiviteter inden for tilsyn med og administrativ forvaltning af olivenolie- og spiseolivensektoren og -markedet kan finansieres af EF i henhold til artikel 4a i forordning (EF) nr. 1638/98 (i det følgende benævnt »støtteberettigede aktiviteter«):

a) indsamling af oplysninger om sektoren og markedet efter den nationale myndigheds anvisninger hvad angår metode, geografisk repræsentativitet og nøjagtighed

b) udarbejdelse af undersøgelser især af spørgsmål, der har med andre aktiviteter i erhvervsorganisationens aktivitetsprogram at gøre.

2. Følgende aktiviteter inden for afsvækkelse af olivendyrkningens negative følger for miljøet kan finansieres:

a) kollektive foranstaltninger til bevarelse af olivenlunde, der er miljømæssigt værdifulde, og som er i fare for at blive nedlagt, i overensstemmelse med betingelser, som den nationale myndighed har fastlagt på grundlag af objektive kriterier, navnlig med hensyn til de områder, der kan komme i betragtning, og det areal og det minimumsantal olivenproducenter, som skal inddrages for at gøre foranstaltningerne effektive

b) opstilling af retningslinjer for god dyrkningspraksis i olivenlunde baseret på miljøkriterier, der er tilpasset de lokale forhold, og formidling heraf til olivendyrkerne og tilsyn med deres anvendelse i praksis

c) praktiske demonstrationer af olivendyrkningsmetoder, der tilgodeser miljøbeskyttelse og landskabspleje

d) indlæsning af miljødata i det geografiske informationssystem (GIS) som omhandlet i artikel 2 i forordning (EF) nr. 1638/98.

3. Følgende aktiviteter er støtteberettigede inden for forbedring af kvaliteten af olivenolie- og spiseolivenproduktionen:

a) forbedring af betingelserne for dyrkning, bl.a. bekæmpelse af olivenfluen, for høst, levering og lagring af oliven inden forarbejdning i henhold til de nationale myndigheders tekniske kriterier

b) forbedring af lagerforholdene og udnyttelsen af rester fra olivenolie- og spiseolivenproduktionen

c) teknisk bistand til olivenforarbejdningsindustrien på produktkvalitetsområdet

d) oprettelse og forbedring af laboratorier, der beskæftiger sig med analyse af jomfruolier.

4. Følgende aktiviteter er støtteberettigede inden for sporbarhed, certificering og beskyttelse af olivenolies og spiseolivens kvalitet:

a) oprettelse og forvaltning af systemer til sporing af produkter fra de forlader olivenproducenten, til de emballeres og mærkes, i overensstemmelse med den nationale myndigheds anvisninger

b) oprettelse og forvaltning af systemer til kvalitetscertificering baseret på et system med risikoanalyse og kritiske kontrolpunkter, hvis specifikationer er i overensstemmelse med de tekniske kriterier, som den nationale myndighed har fastsat

c) oprettelse og forvaltning af systemer til tilsyn med, om ægtheds-, kvalitets- og handelsnormerne overholdes for olivenolie og spiseoliven, der markedsføres, i overensstemmelse med de tekniske specifikationer, som den nationale myndighed har fastsat.

5. Efter artikel 4a i forordning (EF) nr. 1638/98 kan EF ikke finansiere aktiviteter

a) hvortil der ydes anden EF-støtte end den i artikel 4a i forordning (EF) nr. 1638/98 fastsatte

b) der direkte tilsigter en produktionsforøgelse, eller som medfører en forøgelse af lager- eller forarbejdningskapaciteten

c) der har med køb, oplagring af olivenolie eller spiseoliven at gøre, eller som har indflydelse på priserne

d) der har med salgsfremme for olivenolie eller spiseoliven at gøre

e) der har med videnskabelig forskning at gøre.

6. En medlemsstat kan vedtage supplerende betingelser for de støtteberettigede aktiviteter, der er omhandlet i stk. 1-4, uden dog at gøre det umuligt at gennemføre eller forelægge aktivitetsprogrammer på disse områder.

Artikel 5

Erhvervsorganisationernes aktivitetsprogrammer

1. De aktivitetsprogrammer, der kan finansieres af EF i henhold til artikel 4a, stk. 1, i forordning (EF) nr. 1638/98, omfatter aktiviteter, der er nævnt i artikel 4 i denne forordning, og som gennemføres mellem den 1. november 2002 og den 31. oktober 2004.

2. En erhvervsorganisation, der er godkendt i henhold til denne forordning, kan inden en dato, som medlemsstaten nærmere skal fastlægge, dog senest ►M2 den 31. maj 2003 ◄ , indsende en ansøgning om EF-finansiering for et enkelt aktivitetsprogram.

Ansøgningen skal omfatte følgende oplysninger:

a) identifikation af erhvervsorganisationen

b) oplysninger om de udvælgelseskriterier, der er nævnt i artikel 6, stk. 1

c) beskrivelse af og begrundelse og tidsplan for de foreslåede aktiviteter

d) en udgiftsplan opdelt på aktiviteter og aktivitetsområder som omhandlet i artikel 4, hvori der skelnes mellem generalomkostninger, der ikke må overstige 2 % af det samlede beløb, og de øvrige vigtigste omkostningstyper

e) en finansieringsplan for hvert aktivitetsområde som nævnt i artikel 4 med angivelse af den EF-finansiering, der ansøges om, og eventuelle finansielle bidrag fra de erhvervsdrivende og medlemsstaten

f) beskrivelse af kvantitative og kvalitative effektivitetsindikatorer til efterfølgende evaluering af programmet

g) bevis for, at der er stillet en bankgaranti, der mindst svarer til 5 % af den EF-finansiering, der ansøges om

h) eventuelt en anmodning om forskud efter artikel 8

i) den pågældende organisations erklæring om, at programmets aktiviteter ikke modtager anden EF-støtte

j) for brancheorganisationer og foreninger af producentorganisationer identifikation af de erhvervsorganisationer inden for olivensektoren, som er ansvarlige for den faktiske gennemførelse af programaktiviteter, der er givet i underentreprise

k) for erhvervsorganisationer inden for olivensektoren, der er medlem af en producentsammenslutning eller en brancheorganisation, en erklæring om, at de ikke har indsendt andre ansøgninger om EF-finansiering for deres programaktiviteter efter nærværende forordning.

▼M1

Artikel 5a

Fordeling af EF-finansieringen

1. De maksimale EF-finansieringsbeløb, der i produktionsårene 2002/03 og 2003/04 i henhold til artikel 2 i forordning (EF) nr. 1873/2002 kan bevilges til erhvervsorganisationernes støtteberettigede aktiviteter i olivensektoren, kan i den enkelte medlemsstat kumuleres for samtlige programmer som anført i artikel 5 i denne forordning.

2. I hver enkelt medlemsstat anvendes et minimum af den maksimale EF-finansiering i overensstemmelse med artikel 2 i forordning (EF) nr. 1873/2002 til de enkelte aktivitetsområder. Dette minimum er på:

— 15 % til opfølgning og forvaltning i sektoren og på markedet for olivenolie og spiseoliven

— 15 % til miljøforbedrende foranstaltninger i forbindelse med olivenproduktionen

— 15 % til kvalitetsforbedrende foranstaltninger i forbindelse med produktionen af olivenolie og spiseoliven og

— 10 % til foranstaltninger vedrørende sporbarhed, certificering og beskyttelse af kvaliteten af olivenolie og spiseoliven.

3. Hvis den nødvendige EF-finansiering til alle godkendte programmer på et aktivitetsområde i en medlemsstat er mindre end den minimumsgrænse, der er fastsat i stk. 2, afsættes forskellen mellem denne grænse og finansieringen med forbehold af, at bestemmelserne i artikel 3 i forordning (EF) nr. 1873/2002 overholdes, til støtte til olivenolieproduktionen, jf. artikel 5 i forordning nr. 136/66/EØF.

▼B

Artikel 6

Udvælgelse af aktivitetsprogrammer

1. Medlemsstaten udvælger aktivitetsprogrammerne ud fra følgende kriterier:

a) programmets kvalitet i almindelighed og dets overensstemmelse med de retningslinjer og prioriteter for det pågældende område, som de nationale myndigheder har fastsat

b) erhvervsorganisationen skal have tilstrækkelige midler til gennemførelsen af de foreslåede aktiviteter

c) udstrækningen af det område, der berøres af aktivitetsprogrammet

d) forholdet mellem den EF-finansiering, som der ansøges om, og den produktionsmængde, som erhvervsorganisationens medlemmer afsætter

e) diversificeringen af erhvervslivet i det pågældende område, der berøres af aktivitetsprogrammet

f) eksistensen af flere aktivitetsområder og størrelsen af de erhvervsdrivendes finansielle bidrag.

Medlemsstaten tager hensyn til, hvordan ansøgningerne fordeler sig på de forskellige typer erhvervsorganisationer som omhandlet i artikel 2 og olivendyrkningens omfang i hvert område.

2. Medlemsstaten udelukker ved udvælgelsen aktivitetsprogrammer, der er ufuldstændige eller indeholder unøjagtige oplysninger eller omfatter en af de ikke-støtteberettigede aktiviteter, der er omhandlet i artikel 4, stk. 5.

3. Medlemsstaten godkender senest ►M2 den 31. juli 2003 ◄ de aktivitetsprogrammer, som den har ydet statsstøtte til. Medlemsstaten underretter de berørte erhvervsorganisationer herom.

Den endelige godkendelse af et aktivitetsprogram kan gøres betinget af, at der foretages ændringer, som medlemsstaten finder nødvendige.

Udvælges det foreslåede program ikke, frigiver medlemsstaten straks den garanti, der er omhandlet i artikel 5, stk. 2, litra g).

Artikel 7

Ændring af aktivitetsprogrammer

En erhvervsorganisation kan efter en procedure, som medlemsstaten fastlægger, anmode om ændringer af sit allerede godkendte aktivitetsprogram, uden at disse ændringer må indebære en forøgelse af støtten til et af de i artikel 4 omhandlede aktivitetsområder.

Alle ansøgninger om ændring vedlægges bilag, hvori de foreslåede ændringer og følgerne af dem beskrives og begrundes.

Artikel 8

Forskud

1. En erhvervsorganisation, der har ansøgt om forskud i henhold til artikel 5, stk. 2, litra h), modtager på betingelserne i stk. 2 et forskud på højst 90 % af det EF-bidrag, der er fastsat for den periode, det godkendte aktivitetsprogram gælder.

2. Senest en måned efter godkendelsen af aktivitetsprogrammet betaler medlemsstaten erhvervsorganisationen en tredjedel af det beløb, der er nævnt i stk. 1, og efter den 16. oktober 2003 de resterende to tredjedele, når det er kontrolleret, at første del af forskuddet rent faktisk er brugt.

3. For at udbetalingen i stk. 2 kan finde sted, skal den pågældende erhvervsorganisation stille en sikkerhed i henhold til forordning (EØF) nr. 2220/85 svarende til 110 % af det forskud, der er anmodet om. Det primære krav i nævnte forordnings artikel 20 er, at foranstaltningerne i det godkendte aktivitetsprogram gennemføres.

4. Inden en dato, som medlemsstaten skal fastlægge, dog senest den 31. maj 2004, kan de pågældende erhvervsorganisationer ansøge om, at sikkerhedsstillelsen i stk. 3 frigives for op til halvdelen af de udgifter, der reelt er afholdt. Medlemsstaten bestemmer, hvilke bilag der skal vedlægges ansøgningen, og kontrollerer dem og frigiver den sikkerhedsstillelse, der svarer til udgifterne, senest i løbet af den anden måned efter den måned, ansøgningen er indsendt.

Artikel 9

Udbetaling af EF-finansieringen

1. For at få udbetalt EF-finansieringen i henhold til artikel 4a i forordning (EF) nr. 1638/98 eller eventuelt restbeløbet indsender en erhvervsorganisation inden en dato, som medlemsstaten skal fastlægge, dog senest den 31. januar 2005, en ansøgning til de nationale myndigheder.

Indsendes ansøgningerne efter denne dato, nedsættes den tilsvarende EF-finansiering med 1 % for hver arbejdsdag, fristen overskrides. Ansøgninger, der indgives efter den 25. februar 2005, tages ikke i betragtning.

2. Ansøgningerne i stk. 1 skal for at komme i betragtning være vedlagt:

a) dokumentation for: i) de udgifter, der er afholdt i den pågældende periode ii) at de erhvervsdrivende og medlemsstaten eventuelt rent faktisk har betalt deres finansielle bidrag

b) en rapport, der indeholder følgende: i) beskrivelse af programmets gennemførelse opdelt på aktivitetsområder som nævnt i artikel 4 ii) eventuelt en begrundelse for forskelle mellem planlagte og rent faktisk gennemførte foranstaltninger og angivelse af de finansielle følger iii) en evaluering af resultaterne på grundlag af de indikatorer, der er fastsat i artikel 5, stk. 2, litra f).

3. For de aktiviteter, der er afsluttet inden den 31. oktober 2004, og som der foretages betaling for efter denne frist, nedsættes den fastsatte EF-finansiering med 1 % for hver dag, fristen overskrides inden for de første 30 dage, og derefter med 2 % pr. dag.

4. Senest tre måneder efter den måned, hvor den fuldstændige ansøgning, der er nævnt i stk. 1, er indsendt, udbetaler medlemsstaten efter at have gennemgået de dokumenter, der er nævnt i stk. 2, og foretaget den kontrol, der er nævnt i artikel 10, EF-finansieringen og frigiver den tilsvarende garanti.

Artikel 10

Kontrol og sanktioner

1. Medlemsstaten kontrollerer, om betingelserne for EF-finansiering overholdes, især med hensyn til overholdelsen af betingelserne for godkendelse, iværksættelse af de godkendte aktivitetsprogrammer, de rent faktisk afholdte udgifter og de erhvervsdrivendes finansielle bidrag. Med henblik herpå iværksætter den en kontrolplan i form af en stikprøve, som fastsættes på grundlag af en risikoanalyse, og som omfatter mindst 30 % af producentorganisationerne samt alle andre erhvervsorganisationer, der modtager EF-finansiering efter nærværende forordning.

2. Medlemsstaten bestemmer eller fastlægger eventuelt, hvilken sanktionsordning der skal gælde for uregelmæssigheder i forbindelse med denne forordning. Sanktionerne skal være effektive, stå i rimeligt forhold til overtrædelsen og have afskrækkende virkning og skal i de alvorligste tilfælde medføre, at godkendelsen trækkes tilbage, og at der opkræves bøder, der er mindst dobbelt så store som den EF-finansiering, der berøres af uregelmæssigheden.

3. I forbindelse med kontrollen i stk. 1 udarbejdes der et individuelt dossier for hver erhvervsorganisation, der er blevet kontrolleret. Dossiererne indeholder beviser for de undersøgelser og kontrolforanstaltninger, der er gennemført, og eventuelt oplysning om, hvilke uregelmæssigheder der er konstateret, og hvilke sanktioner de har givet anledning til.

Artikel 11

Meddelelser fra medlemsstaterne

1. Senest den 31. december 2002 meddeler de olivenolieproducerende medlemsstater Kommissionen de nationale gennemførelsesbestemmelser vedrørende:

a) betingelserne for godkendelse af erhvervsorganisationer, jf. artikel 2, stk. 2

b) de supplerende specifikationer og betingelser for de støtteberettigede aktiviteter, jf. artikel 4, stk. 1, 2, 3, 4 og 6

c) retningslinjerne og prioriteterne for olivensektoren, jf. artikel 6, stk. 1, litra a)

d) reglerne for forskud som omhandlet i artikel 8 og eventuelt udbetaling af nationale midler

e) kontrolplanen og sanktionsordningen som omhandlet i artikel 10.

▼M1

1a. Senest den 28. februar 2003 meddeler medlemsstaterne Kommissionen deres beslutninger for hvert enkelt af produktionsårene 2002/03 og 2003/04 vedrørende undtagelsen fra artikel 20d, stk. 1, i forordning nr. 136/66/EØF, jf. artikel 3 i forordning (EF) nr. 1873/2002.

▼M1

2. Inden ►M2 den 5. september 2003 ◄ meddeler medlemsstaterne Kommissionen deres beslutninger for hvert enkelt af produktionsårene 2002/03 og 2003/04 vedrørende undtagelsen fra artikel 5, stk. 9, i forordning nr. 136/66/EØF, jf. artikel 3 i forordning (EF) nr. 1873/2002.

Inden ►M2 den 5. september 2003 ◄ sender medlemsstaterne Kommissionen oplysningerne om de godkendte erhvervsorganisationer i olivensektoren og godkendte aktivitetsprogrammer samt nærmere enkeltheder i forbindelse hermed, opdelt efter producentorganisationstyper som omhandlet i artikel 2 i nærværende forordning og efter regioner, samt oplysninger om de midler, der er tilbageholdt i henhold til artikel 4a, stk. 1, i forordning (EF) nr. 1638/98 for produktionsårene 2002/03 og 2003/04, opdelt efter aktivitetsområde.

▼B

3. Senest den 30. april 2005 sender medlemsstaterne Kommissionen en rapport om gennemførelsen af denne forordning, der mindst skal indeholde følgende:

a) oplysning om antallet af finansierede programmer, antallet af modtagere, de berørte arealer, antallet af oliemøller og forarbejdningsanlæg og de berørte mængder olivenolie og spiseoliven

b) beskrivelse af de aktiviteter, der er gennemført på de forskellige aktivitetsområder som omhandlet i artikel 4

c) oplysning om forskelle mellem planlagte og rent faktisk gennemførte aktiviteter

d) beskrivelse og evaluering af resultaterne, baseret på evalueringerne af aktivitetsprogrammerne som omhandlet i artikel 9, stk. 2, litra b), nr. iii)

e) beskrivelse af den kontrol, der er foretaget, og de sanktioner, der er foreslået og iværksat efter artikel 10

f) oplysning om udgifterne til hvert program og aktivitetsområde som omhandlet i artikel 4 samt om EF-bidrag, nationale bidrag og bidrag fra de erhvervsdrivende.

Artikel 12

Ikrafttrædelse

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. november 2002.

Denne forordning er bindende i alle enkeltheder og gælder umiddelbart i hver medlemsstat.